b'\n_START_ARTICLE_\nGeniji brez hla\xc4\x8d\n_START_SECTION_\nVsebina\n_START_PARAGRAPH_\nV sredi\xc5\xa1\xc4\x8de najstni\xc5\xa1kega romana je postavljeno vsakdanje \xc5\xbeivljenje dijakov srednjih \xc5\xa1ol, izra\xc5\xbeen predvsem v medsebojnih odnosih, odnosih do dru\xc5\xbeine ter nenazadnje tudi problemov lastnega odra\xc5\xa1\xc4\x8danja. Geniji (Biba, \xc5\xa0pela, Pika, Kocka, Bob, Genij, Pesnik, Razme\xc5\xa1, \xc5\xbdan, Miha, Pipi, Bajsi in Armani) so mladostniki, dijaki, ki jim ni vseeno kaj se dogaja in \xc5\xbeelijo spremeniti svet. Spremeniti ga \xc5\xbeelijo s \xc5\xa1olskim \xc4\x8dasopisom (spletnim), v katerem razkrivajo tegobe, probleme in izku\xc5\xa1nje s katerimi se sre\xc4\x8dujejo mladi in ostali svet. Razkrivajo nasilje med mladimi, izku\xc5\xa1nje z mamili in ljubezenske zaplete, dotaknejo pa se tudi aktualnih politi\xc4\x8dnih dogodkov. Svojega novinarskega poslanstva se lotijo resno, brez dlake na jeziku in nekoliko zaletavo. Zaradi svoje zagnanosti pa ve\xc4\x8dkrat zabredejo v te\xc5\xbeave. Med glavnimi junaki se spletajo zavezni\xc5\xa1tva in ustvarjajo trenja; sre\xc4\x8dajo se s prvo ljubeznijo in seksom.'